SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 268

**2022. gada 23. februārī plkst. 10.00**

Videokonferences formātā

Sēdē piedalās:

**komisijas deputāti**:

**Juris Rancāns**

**Edvīns Šnore**

**Ainars Bašķis**

**Ainars Latkovskis**

**Māris Možvillo**

**Mārtiņš Šteins**

**Atis Zakatistovs**

**uzaicinātās personas:**

* Ministru prezidenta parlamentārā sekretāre **Evika Siliņa;**
* Veselības ministrijas Juridiskā departamenta direktore **Ilze Šķiņķe**;
* Veselības ministrijas Sabiedrības veselības departamenta Vides veselības nodaļas vadītāja **Jana Feldmane;**
* Slimību profilakses un kontroles centra Infekcijas slimību riska analīzes un profilakses departamenta direktors **Jurijs Perevoščikovs;**
* Ārlietu ministrijas Latvijas pārstāvja starptautiskajās cilvēktiesību institūcijās biroja Latvijas pārstāve **Kristīne Līce;**
* Tieslietu ministrijas Valststiesību departamenta direktore **Sanita Armagana;**
* Vides aizsardzības un reģionālās attīstības ministrijas Juridiskā departamenta Juridiskās nodaļas juriste **Agita Drozde;**
* Izglītības un zinātnes ministrijas valsts sekretāra vietnieks – Sporta departamenta direktors **Edgars Severs;**
* Izglītības un zinātnes ministrijas Juridiskais un nekustamo īpašumu departamenta direktors **Raimonds Kārkliņš;**
* Izglītības un zinātnes ministrijas Juridiskais un nekustamo īpašumu departamenta direktora vietniece **Daiga Dambīte;**
* Kultūras ministrijas valsts sekretāres vietnieks **Uldis Zariņš;**
* Labklājības ministrijas Darba attiecību un darba aizsardzības politikas departaments direktora vietniece **Ineta Vjakse;**
* Iekšlietu ministrijas parlamentārais sekretārs **Mārtiņš Šteins,** Saeimas deputāts**;**
* Iekšlietu ministrijas valsts sekretāra vietnieks Juridiskā departamenta direktors **Vilnis Vītoliņš;**
* Ekonomikas ministrijas Nozaru politikas departamenta direktora vietniece **Dace Butāne**;
* Ekonomikas ministrijas Iekšējā tirgus departamenta direktora p.i. **Intars Eglītis**;
* Finanšu ministrijas parlamentārais sekretārs **Atis Zakatistovs,** Saeimas deputāts**;**
* Aizsardzības ministrijas Nodrošinājuma un aizsardzības investīciju politikas departamenta vecākā eksperte **Biruta Kleina;**
* Satiksmes ministrijas Drošības politiku koordinācijas nodaļas vadītājs **Viktors Līpenīts;**
* Zemkopības ministrijas valsts sekretāra vietnieks **Kaspars Cirsis;**
* Tiesībsarga Sociālo, ekonomisko un kultūras tiesību nodaļas vadītāja **Ineta Rezevska;**
* Valsts ugunsdzēsības un glābšanas dienesta Krīzes vadības nodaļas vadītājs **Kaspars Druvaskalns;**
* Valsts darba inspekcijas direktora vietniece **Andra Auziņa;**
* Latvijas Iekšlietu darbinieku arodbiedrības valdes priekšsēdētājs **Armands Augustāns;**
* Latvijas Izglītības un zinātnes darbinieku arodbiedrības priekšsēdētāja **Inga Vanaga;**
* Latvijas Izglītības un zinātnes darbinieku arodbiedrības juriskonsulte **Liene Janeka;**
* Francijas institūta Latvijā direktores vietniece **Sandra Urtāne.**

**citas personas:**

Saeimas Juridiskā biroja **vecākā juridiskā padomniece Līvija Millere**

**Aizsardzības, iekšlietu un korupcijas novēršanas komisijas vecākā konsultante I.Barvika, konsultanti I.Silabriede, M.Veinalds, E.Kalniņa un B.Veiskate**

**Sēdi vada:** komisijaspriekšsēdētājs J.Rancāns

**Sēdi protokolē:** konsultanteE.Kalniņa

**Sēdes veids:** atklāta

Darba kārtība:

1. Covid 19 infekcijas izplatības tendences un pārvaldība.

2. Grozījumi Ministru kabineta 2021. gada 28. septembra noteikumos Nr. 662 "Epidemioloģiskās drošības pasākumi Covid-19 infekcijas izplatības ierobežošanai", kuri skar personu tiesības un likumiskās intereses un var ietekmēt valsts ekonomiku.

3. Ministru kabineta 2022. gada 15. februāra rīkojums Nr. 110 “Grozījumi Ministru kabineta 2021. gada 9. oktobra rīkojumā Nr. 720 “Par ārkārtējās situācijas izsludināšanu””.

4. Dažādi.

**J.Rancāns** atklāj komisijas sēdi, veic deputātu klātbūtnes pārbaudi un informē par izskatāmo darba kārtību un uzaicinātajām amatpersonām.

1. Covid 19 infekcijas izplatības tendences un pārvaldība.

2. Grozījumi Ministru kabineta 2021. gada 28. septembra noteikumos Nr. 662 "Epidemioloģiskās drošības pasākumi Covid-19 infekcijas izplatības ierobežošanai", kuri skar personu tiesības un likumiskās intereses un var ietekmēt valsts ekonomiku.

3. Ministru kabineta 2022. gada 15. februāra rīkojums Nr. 110 “Grozījumi Ministru kabineta 2021. gada 9. oktobra rīkojumā Nr. 720 “Par ārkārtējās situācijas izsludināšanu””.

**J.Rancāns** dod vārdu Ministru prezidenta parlamentārai sekretārei E.Siliņai iepazīstināšanai ar aktuālo situāciju, Covid 19 infekcijas izplatības tendencēm un pārvaldību, Grozījumiem Ministru kabineta 2021. gada 28. septembra noteikumos Nr. 662 "Epidemioloģiskās drošības pasākumi Covid-19 infekcijas izplatības ierobežošanai", kuri skar personu tiesības un likumiskās intereses un var ietekmēt valsts ekonomiku, Ministru kabineta 2022. gada 15. februāra rīkojumu Nr. 110 “Grozījumi Ministru kabineta 2021. gada 9. oktobra rīkojumā Nr. 720 “Par ārkārtējās situācijas izsludināšanu””.

**E.Siliņa** informē, ka Covid-19 pandēmija valstī nav beigusies, lai gan novērojamas stabilizācijas pazīmes. Jaunu gadījumu skaits aizvadītajā nedēļā pieaudzis par 12%, pacientu skaits slimnīcās – par 15%. 15. februārī valdība apstiprināja grozījumus ārkārtējās situācijas rīkojumā, atbalstot Veselības ministrijas (VM) piedāvāto trīs soļu plānu pakāpeniskai un atbildīgai drošības pasākumu mazināšanai, ņemot vērā joprojām sarežģīto situāciju veselības aprūpē un saslimstības izplatības pieaugumu (pakāpeniska izejas stratēģija no stingrajiem epidemioloģiskās drošības pasākumiem).

Pirmā soļa atvieglojumi stājās spēkā no 16. februāra:

1) bērni bez papildu prasībām (derīga vakcinācijas vai pārslimošanas sertifikāta vai testa) var piedalīties interešu izglītībā, apmeklēt pasākumus un saņemt pakalpojumus bez pieaugušo klātbūtnes “zaļajā” režīmā;

2) bērnudārzos atcelti karantīnas pasākumi, ja kontakts ar Covid-19 inficēto bijis ārpus mājsaimniecības un nav saslimšanas simptomi. Tas nozīmē, ka, piemēram, ja bērnudārza grupiņā ir Covid-19 inficēts bērns, tad viņš dodas izolācijā, savukārt pārējie bērni var turpināt apmeklēt bērnudārzu, neievērojot karantīnu. Tomēr gadījumos, ja kontakts ar inficētu cilvēku ir mājsaimniecības ietvaros, bērnam ir jāievēro karantīna;

3) tāpat tika atcelts darbības laika ierobežojums no 23:00 līdz 6:00 tirdzniecības pakalpojuma sniedzējiem – tirdzniecības vietas turpmāk varēs strādāt bez darba laika ierobežojuma.

Uzsver, ka cilvēku individuālajai atbildībai ievērot piesardzību ir būtiska nozīme joprojām. Medicīnisko sejas masku vai respiratoru valkāšana visur, kur ilgstoši pulcējas daudz cilvēku, ievērojami samazina risku saslimt ar Covid-19.

Tālāk informē, ka ir prognozēts, ka saslimstības mazināšanās gaidāma februāra beigās, tādēļ VM piedāvā būtiskākus drošības pasākumu mazināšanas pasākumus no 1. marta, īstenojot plāna otro soli:

1) atvērt šobrīd slēgtās nozares (izklaides pasākumi iekštelpās, azartspēles, naktsklubi, atrakcijas);

2) atcelt darba laika ierobežojumus;

3) organizētos pasākumos palielināt maksimālo apmeklētāju skaitu (no 500 līdz 3000 cilvēkiem), atcelt apmeklētāju reģistrāciju un  prasību nodrošināt personalizētas sēdvietas (iespēja organizēt arī stāvpasākumus);

4) palielināt cilvēku skaitu privātos pasākumos iekštelpās līdz 50 cilvēkiem, savukārt ārā līdz 50 cilvēkiem (kāzās, bērēs, kristībās apmeklētāju skaitu palielinot līdz 250 cilvēkiem);

5) atcelt grupu dalībnieku skaita ierobežojumus amatieru aktivitātēs, sportā, izglītībā;

6) mazumtirdzniecībā atcelt prasību pēc sertifikātiem, līdzīgi kā Lietuvā, saglabājot prasību vienam apmeklētājam nodrošināt 15 m2 platību;

7) atcelt cilvēku skaita ierobežojumu pie galdiņiem ēdināšanā;

8) tiek rekomendēts attālinātais darbs, 2m distances ievērošana, telpu vēdināšana, plūsmu nodalīšana;

9) iespējama nebūtiska ieceļošana no visām valstīm ar Covid-19 sertifikātu vai negatīvu Covid-19 testu bez pašizolācijas prasības un Covidpass aizpildīšanas pienākuma;

10) saglabāta prasība lietot medicīniskās maskas vai vismaz FFP2 respiratoru iekštelpās (skolas varēs lemt par masku lietošanas atcelšanu stundu laikā 1.-3. klašu skolēniem).

Turpinot mazināties saslimstībai, sākot ar 1. aprīli plānots pāriet pie plāna trešā soļa ieviešanas, atceļot visus drošības pasākumus, saglabājot rekomendācijas medicīnisko masku, respiratoru lietošanai, distances ievērošanai, telpu vēdināšanai u.c.

**J.Feldmane** papildina par vakcinācijas gaitu – balstvakcināciju saņēmuši 26% iedzīvotāju. Vakcinācijas temps pašreiz ir ļoti lēns.

J.Feldmane turpinājumā prezentē aktuālos epidemioloģiskos datus (*prezentācijas kopija pievienota pielikumā*). Informē, ka pagājušajā nedēļā reģistrēto Covid-19 gadījumu skaits samazinājies par 1,7% (vidēji reģistrēts 9 617 gadījums dienā).

IZM skrīninga rezultātā atklāto gadījumu skaits pagājušajā nedēļā samazinājies par 27,1%, bet ārpus izglītības iestāžu skrīninga – pieaugums par 1,02%.

7 dienu kumulatīvais testu skaits samazinājies par 8,4% dienā, IZM skrīnings samazinājies par 13,9%, bet rutīnas testiem samazinājums par 7,6%. 2022. gada 7. nedēļā reģistrēto Covid-19 gadījumu skaits samazinājies mazāk nekā testu skaits.

Pozitīvo testu skaits turpinājis pieaugt un sasniedzis savu maksimumu – 44,5% (nedēļas laikā pozitīvo testu rezultātu īpatsvars pieaudzis par 3%).

Veikto testu struktūra sadalīta 2 daļās – kopējā testu struktūra pārējā populācijā un izglītības sektorā veiktie skrīninga testi. Izglītības sektorā veiktie testi sastāda 12%, pārējā populācijā – 88%. 7% pozitīvo gadījumu atklāti IZM skrīninga ietvaros, bet 93% – pārējie.

Izglītojamo un izglītības iestāžu skrīninga rezultātā atklāto Covid-19 gadījumu skaits un pozitīvo paraugu īpatsvars ir 26,3%.

Turpinās iknedēļas skrīninga testi ar apvienotiem paraugiem, kad tiek pārbaudīta visa klase. Palielinājies apvienoto paraugu skaits. Apvienoto paraugu skaits un pozitīvo testu īpatsvars samazinājies līdz 10,8%.

Covid-19 gadījumu skaits izglītojamo un izglītības iestāžu darbinieku vidū uzrāda nelielu samazinājumu.

Neliels saslimstības pieaugums novērojams vecuma grupās virs 50 gadiem. Vecuma grupā 0-14 vislielākais samazinājums, neliels samazinājums arī vecuma grupā 15-49.

Nav neviena reģiona, kur nebūtu novērojams saslimstības pieaugums, bet vislielākā saslimstība ir Rīgā un Pierīgas reģionā, pēdējās vietās – Latgales un Vidzemes reģioni.

Vislielākā saslimstība novērojama Jelgavas pilsētā un Ķekavas novadā, pēdējā vietā – Bauskas novads.

7 dienu kumulatīvie rādītāji par stacionēto inficēto pacientu skaitu uzrāda pieaugošu tendenci (uzrāda pieaugumu par 7,1% dienā), bet stacionēto pacientu īpatsvars ir nedaudz samazinājies – 1,7%.

Pacienti, kas ārstējas stacionāros – novērojams pieaugums par 9,9%.

Pagaidām nav novērojama ne krasa pasliktināšanās, ne uzlabošanās rādītājos par smago Covid pacientu skaitu stacionāros, tas stabili svārstās – šobrīd ir 1,7% pieaugums.

Pacienti stacionāros sadalīti 2 grupās – 1) pamatdiagnoze – Covid; 2) pamatdiagnoze – cita, bet inficēšanās ar Covid konstatēta vai stacionēšanās laikā vai inficējoties stacionārā (no citiem pacientiem vai medicīnas darbiniekiem). Pacientu, kuriem pamatdiagnoze – Covid, skaits ir 655, savukārt pacientu, kuriem pamatdiagnoze ir cita, skaits sasniedz 641. Pieaugums novērojams abās grupās, bet nedaudz intensīvāks pieaugums pacientiem ar citu pamatdiagnozi.

Saslimstība vecuma grupās, kuras stacionētas visbiežāk – personas sākot no 70 gadiem. Bērniem 0-9 gadu vecuma grupā stacionēšanas risks tikpat liels kā 50-59 gadu vecuma grupā.

Smago pacientu īpatsvars ir nedaudz samazinājies – 6,5%, un 7 dienu kumulatīvais letālo gadījumu skaits pieaudzis par 15,1% (mirstība joprojām diezgan augsta – vidēji 12 nāves gadījumi dienā).

Visvairāk saslimstība pieaugusi nevakcinētajiem cilvēkiem, tiem ļoti tuvu – cilvēki ar primāro vakcināciju, trešajā vietā – ar balstvakcināciju (pieaugums krietni zemāks).

Risks inficēties ar Covid pagājušajā nedēļā bija 1 reizi mazāks cilvēkiem ar primāro vakcināciju, 2,1 reizi mazāks cilvēkiem ar primāro vakcināciju un balstvakcināciju. Attiecībā par stacionētajiem cilvēkiem (pacienti ar pamatdiagnozi – Covid) – 2,4 reizes mazāks risks cilvēkiem ar primāro vakcināciju, 5 reizes mazāks cilvēkiem ar primāro vakcināciju un balstvakcināciju. Vakcinācijas efekts attiecībā uz mirstību – 3 reizes mazāks risks cilvēkiem ar primāro vakcināciju, cilvēkiem ar primāro vakcināciju un balstvakcināciju – 5,4 reizes mazāks.

Reinfekcijas gadījumi – to skaits joprojām pieaug (10,7% no visiem infekcijas gadījumiem).

Kopējā tendence ES – redzams, saslimstības rādītāji samazinās. Mirstības samazinājums ir ļoti mērens.

Latvijas kaimiņvalstīs – Igaunijā, Lietuvā un arī Latvijā saslimstība samazinās, Dānijā novērojama stabilizācijas tendence. Mirstības tendence nepieaug, tikai atsevišķās valstīs (Lietuvā augstākais mirušo skaits; Latvija, Igaunija, Dānija atrodas diezgan tuvu), Latvijā pieauguma nav.

7 un 14 dienu kumulatīvo gadījumu skaits uz 100 000 iedzīvotāju – šie rādītāji joprojām uzrāda pakāpenisku stabilizācijas tendenci.

Reproduktivitātes koeficients ir 1 (R=1,00) – infekcija sevi atražo (100 inficēti cilvēki vīrusu pietiekami ātri nodod vēl 100 cilvēkiem).

Covid izplatība un vīrusa konstatācija notekūdeņos – vīrusa daudzums monitoringa vietās palielinās, kas arī atspoguļojas saslimstībā.

Primārās veselības noslogojums nedaudz pieaudzis un joprojām ir ļoti augsts (pacienti ar akūtām augšējo elpceļu infekcijām).

J.Rancāns pateicas par prezentāciju. Dod vārdu ministriju un citu institūciju pārstāvjiem.

B.Kleinai nav nekā piebilstama.

S.Armgana norāda, ka MK noteikumos būs iekļauta prasība Ieslodzījumu vietu pārvaldes darbiniekiem un amatpersonām būt ar vakcinācijas vai pārslimošanas sertifikātu darbiniekiem, ņemot vērā ieslodzījumu vietu īpašo statusu un augsto epidemioloģisko bīstamību. Vēl norāda, ka MK ir atbalstījis grozījumus Covid-19 infekcijas izplatības pārvaldības likumā, kas precizēs tiesisko regulējumu pēc ierobežojumu atvieglošanas, kā arī pārņems no Ārkārtas situācijas rīkojuma tiesības veselības aprūpē nodarbināt brīvprātīgos ārstus un dos tiesības Ieslodzījumu vietu pārvaldei noteikt virsstundas darbiniekiem. Šiem grozījumiem būtu nepieciešams stāties spēkā pēc iespējas ātrāk, lai nerastos pārrāvums ārstniecības personu nodarbinātībā.

K.Līcei komentāru nav.

I. Eglītim papildinājumu nav.

A.Zakatistovam arī papildinājumu nav.

M.Šteins lūdz atbalstīt rīkojuma grozījumus.

E.Severs arī lūdz atbalstīt rīkojuma grozījumus.

U.Zariņam papildinājumu nav.

I.Vjaksei komentāru nav.

K.Cirsim nav nekā piebilstama.

A.Drozde lūdz atbalstīt rīkojuma grozījumus.

I.Rezevskai iebildumu nav.

*Visi pārstāvji aicina atbalstīt rīkojuma grozījumus.*

J.Rancāns dod vārdu deputātiem un Latvijas Izglītības un zinātnes darbinieku arodbiedrības priekšsēdētājai I.Vanagai.

*I.Vanaga nav sasniedzama – tērzētavā iesūtīti jautājumi (LIZDA ilgstoši risina jautājumus par: 1) kontaktpersonas statusa atcelšanu izglītības nozares darbiniekiem, jo veidojas situācija, kad cilvēki ir spiesti pārkāpt noteikumus. Nav pieļaujama mēnešiem ilga atrašanās kontaktpersonas statusā, liedzot iespēju saņemt daudzus pakalpojumus. Normatīvais regulējums nosaka principus izglītības nozares darbiniekiem: māja-darbs-māja; 2) joprojām nav skaidrības par sertifikātu prasību izglītības nozares darbiniekiem. Daļa nedrīkst strādāt, jo beidzas izslimošanas sertifikātu termiņš, bet ļaujam strādāt vakcinētajiem, kuriem arī beidzies vai drīz beigsies sertifikātu termiņš (5 vai 9 mēneši); 3) nav bijusi neviena piemaksa pedagogiem par paaugstinātu darba slodzi un riskiem darba vidē. Ir bijušas tikai piemaksas administrācijai un daļai pedagogu par testu koordinēšanu pagājušajā semestrī).*

E.Severs informē, ka šie jautājumi ir sadzirdēti un tiks risināti Operatīvās vadības grupas (OVG) rītdienas sanāksmē.

Par kontaktpersonas statusu pedagogiem – ja mācības notiek klātienē un klasē ir gadījumi, kad pedagogs ir kontaktpersona un ļoti ilgstoši – par to diskusijas ir uzsāktas OVG jau pirmdien un tās turpināsies, bet pedagogam ir iespējas nodrošināt savas pamatvajadzības – piemēram, apmeklēt veikalus.

Par piemaksām – ir saskaņoti vairāki rīkojumu projekti par piemaksu piešķiršanu, un tas tiks virzīts uz kādu no tuvākajām valdības sēdēm.

Par sertifikātu prasību – pedagogiem ir tāds pats statuss kā visiem pārējiem – ir regulējums, kas notiek līdz 1. martam, kas notiek līdz 1. aprīlim. Attiecīgi var veidoties situācijas, kad pedagogam beidzas pārslimošanas sertifikāta derīguma termiņš – šie jautājumi arī tiks skatīti, bet noteikti nebūs tā, ka, piemēram, palikušas 5 dienas līdz 1. aprīlim, un pedagogs vairs nevarēs strādāt, bet citā profesijā nodarbinātais varēs. Arī šis jautājums tiks skatīts OVG.

*Deputātiem jautājumu nav.*

**J.Rancāns** apkopo uzklausīto informāciju par epidemioloģisko situāciju. Aicina atbalstīt minētos Ministru kabineta noteikumus.

*Deputātiem nav iebildumu, komisija pieņem uzklausīto informāciju zināšanai.*

**J.Rancāns** pateicas visiem sēdes dalībniekiem par diskusiju un aicina deputātus balsot par atbalstu komisijas sagatavotajam Saeimas lēmuma projektam   [“Par Ministru kabineta 2022. gada 15. februāra rīkojumu Nr. 110, ar kuru grozīts 2021. gada 9. oktobra rīkojums Nr. 720 “Par ārkārtējās situācijas izsludināšanu”"](https://titania.saeima.lv/LIVS13/saeimalivs_lmp.nsf/0/016D8178299BF048C22586A200370007?OpenDocument).

*Notiek balsošana.*

*Par – 6 (J.Rancāns, E.Šnore, A.Bašķis, A.Latkovskis, M.Šteins, A.Zakatistovs); pret – 1 (M.Možvillo); atturas – nav.*

*Deputāti* ***atbalsta*** *Ministru kabineta 2022. gada 15. februāra rīkojumu Nr. 110, ar kuru grozīts 2021. gada 9. oktobra rīkojums Nr. 720 “Par ārkārtējās situācijas izsludināšanu”.*

**J.Rancāns** aicina pieteikties, ja kāds vēlas būt referents par lēmuma projektu, informējot, ka lēmuma projekts jāvirza izskatīšanai Saeimas šā gada 24. februāra sēdē, jo ārkārtējā situācija noteikta līdz 28. februārim un netiks pagarināta.

*M.Šteins piesakās būt par referentu lēmuma projektam, referents par lēmuma projektu – M.Šteins.*

*Deputātiem nav iebildumu.*

**LĒMUMS:**

- atbalstīt un virzīt izskatīšanai Saeimā lēmuma projektu “Par Ministru kabineta 2022. gada 15. februāra rīkojumu Nr. 110, ar kuru grozīts 2021. gada 9. oktobra rīkojums Nr. 720 “Par ārkārtējās situācijas izsludināšanu””;

- lūgt Saeimas Prezidiju sasaukt Saeimas ārkārtas sēdi šā gada 24. februārī un iekļaut tās darba kārtībā komisijas sagatavoto Saeimas lēmuma projektu;

- noteikt par referentu par lēmuma projektu M.Šteinu.

4. Dažādi.

E.Šnore atsaucoties uz 18. februāra sēdi Aizsardzības ministrijā saistībā ar aktuālo situāciju Ukrainas pierobežā – pauž vēlmi saņemt detalizētāku informāciju par zemessardzi, par obligāto militāro dienestu, par plašāku ainu uz robežas un armijas iesaisti, un potenciālo prognozēšanu, kas būtu sagaidāms pēc pāris gadiem, kādi varētu būt draudi. MIDD nebūtu vajadzības iesaistīt (apskati pārāk plaši), bet tieši konkrēti par to, kā mēs raugāmies nākotnē no NBS viedokļa – vai mums pietiek rezerves karavīru, cik viņu ir nepieciešams.

J.Rancāns piekrīt, ka ir aktualizējies jautājums par mūsu pretošanās spēju, gatavību, kādas vēl papildu spējas iespējams radīt ar papildu līdzekļu piešķiršanu. Prognozē, ka iespējams 2. martā būtu iespējams organizēt sēdi par šiem jautājumiem.

M.Možvillo jautā, vai var ierasties visi, jeb tikai tie deputāti, kuri saņēmuši speciālās atļaujas darbam ar valsts noslēpuma objektiem.

J.Rancāns skaidro, ka tā būs slēgta klasificēta sēde, tādējādi tikai ar speciālajām atļaujām.

M.Možvillo vēl interesējas par likumprojektu par policijas darbinieku formastērpiem – kad ir plānots to skatīt.

J.Rancāns pieļauj, ka to varētu skatīt 1. martā. Piedāvā pie viena risināt arī plašāk vēl papildu problēmas (jautājums par absolūto aizliegumu nepieļaujamību likumdošanā: zemessardzei un NBS ir atviegloti uzņemšanas nosacījumi saistībā ar agrāk izdarītu kriminālpārkāpumu – to būtu nepieciešams salāgot arī ar IeM sistēmas iestādēs nodarbinātajiem, kas komisijai būtu jāvērtē individuāli). IeM bija dots uzdevums sagatavot šos grozījumus. Regulējums varētu būt līdzīgs.

**M.Možvillo** vēlmin saistībā ar šo minēto likumu par pastāvošo noteikumu, ka ar speciālajām dienesta pakāpēm personas nevar piedalīties politiskajos procesos, izņemot gadījumu, kad ir panākts saskaņojums ar augstāko vadītāju (min agrāk pieņemtu rīkojumu, kas aizliedz šādu atļauju sniegt). Pauž viedokli, ka būtu tikai normāli, ja būtu šāda iespēja piedalīties politiskajos procesos, jautājums varētu būt tikai par komandējošo sastāvu, kas pieņem lēmumus. Piedāvā risināt arī šo jautājumu, jo tas ir nesamērīgs noteikums, uzsver, ka īpaši tas attiecas uz pašvaldībām.

**J.Rancāns** rezumē, ka visi šie jautājumi ir diskutējumi, pieaicinot attiecīgos ekspertus.

**M.Šteins** lūdz rast iespēju nosūtīt viņam šos akcentētos jautājumus.

**J.Rancāns** lūdz M.Možvillo sagatavot šo informāciju.

**M.Možvillo** apņemas to ievietot komisijas WhatsApp grupā.

J.Rancāns pateicas uzaicinātajām personām par piedalīšanos komisijas sēdē un slēdz sēdi.

Pielikumā: prezentācija uz 32 lp.

Sēde pabeigta plkst. 10.50.

Komisijas priekšsēdētājs (paraksts\*) J.Rancāns

Komisijas sekretārs (paraksts\*) E. Šnore